CELEX: 32012D0818
Language: bg
Date: 2012-12-19 00:00:00
Title: 2012/818/ЕС, Евратом: Решение за изпълнение на Комисията от 19 декември 2012 година за разрешаване на Дания да използва някои приблизителни разчети при изчисляването на базата за собствените ресурси от ДДС (нотифицирано под номер C(2012) 9551)

21.12.2012   
            
            
               BG
            
            
               Официален вестник на Европейския съюз
            
            
               L 352/61
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 19 декември 2012 година
   за разрешаване на Дания да използва някои приблизителни разчети при изчисляването на базата за собствените ресурси от ДДС
   (нотифицирано под номер C(2012) 9551)
   (само текстът на датски език е автентичен)
   (2012/818/ЕС, Евратом)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Договора за създаване на Европейската общност за атомна енергия,
   като взе предвид Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (1), и по-специално член 13 от него,
   като има предвид, че:
   
               (1)
            
            
               Съгласно член 370 от Директива 2006/112/ЕО на Съвета от 28 ноември 2006 г. относно общата система на данъка върху добавената стойност (2) държавите членки, които на 1 януари 1978 г. са обложили с данък сделките, изброени в приложение Х, част А, могат да продължават да облагат с данък тези сделки; тези трансакции трябва да бъдат отчетени при определянето на базата за собствените ресурси от ДДС.
            
         
               (2)
            
            
               В съответствие с член 371 от Директива 2006/112/ЕО държавите членки, които на 1 януари 1978 г. са освободили от данък сделките, изброени в приложение Х, част Б, могат да продължават да освобождават от данък тези сделки в съответствие с условията, прилагани от съответните държави членки на тази дата; тези трансакции трябва да бъдат отчетени при определянето на базата за собствените ресурси от ДДС.
            
         
               (3)
            
            
               Дания поиска от Комисията разрешение да използва някои приблизителни разчети при изчисляването на базата за собствените ресурси от ДДС, тъй като не може да извърши точно изчисление на базата за собствените ресурси от ДДС за трансакциите, посочени в приложение Х, част А, точка 2 и част Б, точка 10 от Директива 2006/112/ЕО. Това изчисление е възможно да доведе до неоправдана административна тежест във връзка с ефекта от тези трансакции върху общата база за собствените ресурси от ДДС на Дания. Дания може да извърши изчисление, като използва приблизителни разчети за тези категории трансакции. Следователно на Дания следва да се разреши да изчислява базата за собствените ресурси от ДДС, като използва приблизителни разчети, в съответствие с член 6, параграф 3, второ тире от Регламент (ЕИО, Евратом) № 1553/89.
            
         
               (4)
            
            
               От съображения за прозрачност и правна сигурност е подходящо прилагането на разрешението да е ограничено във времето.
            
         
               (5)
            
            
               Мерките, предвидени в настоящото решение, са в съответствие със становището на Консултативния комитет по собствените ресурси,
            
         ПРИЕ НАСТОЯЩОТО РЕШЕНИЕ:
   Член 1
   За целите на изчисляването на базата за собствените ресурси от ДДС от 1 януари 2012 г., на Дания се разрешава да използва приблизителни разчети по отношение на следните категории трансакции, посочени в приложение Х към Директива 2006/112/ЕО:
   
               1)
            
            
               дейностите на обществени радио- и телевизионни органи, различни от тези с търговски характер (част А, точка 2);
            
         
               2)
            
            
               превоз на пътници (част Б, точка 10).
            
         Член 2
   Настоящото решение се прилага от 1 януари 2012 г. до 31 декември 2016 г.
   Член 3
   Адресат на настоящото решение е Кралство Дания.
   
      Съставено в Брюксел на 19 декември 2012 година.
      
         
            За Комисията
         
         Janusz LEWANDOWSKI
         
            Член на Комисията
         
      
   
   
      (1)  ОВ L 155, 7.6.1989 г., стр. 9.
   
      (2)  ОВ L 347, 11.12.2006 г., стр. 1.